b'\n_START_ARTICLE_\nBercy\n_START_PARAGRAPH_\nBercy (/bersi:/) on entinen kunta Seinen departementissa Ranskassa, nykyisin Pariisin 12. arrondissementtiin kuuluva kaupunginosa Pariisin it\xc3\xa4osassa Seinen pohjois- eli oikealla rannalla (ransk. rive droite)._NEWLINE_Bercy sijaitsee Seinen ja Gare de Lyonista alkavan rautatien v\xc3\xa4liss\xc3\xa4. Suurin osa siit\xc3\xa4 oli ennen varastoaluetta, jossa varastoitiin Seinen yl\xc3\xa4juoksulta jokialuksilla tuotua tavaraa, varsinkin Burgundin viini\xc3\xa4 ja Morvanista saatua puutavaraa. Varastoinnin poistuttua alueelta sinne on rakennettu muun muassa Bercyn areena, nykyiselt\xc3\xa4 nimelt\xc3\xa4\xc3\xa4n AccorHotels Arena, sek\xc3\xa4 Ranskan talous- ja finanssiministeri\xc3\xb6n suuri virastorakennus, jonka mukaan ministeri\xc3\xb6st\xc3\xa4 usein k\xc3\xa4ytet\xc3\xa4\xc3\xa4n nimityst\xc3\xa4 Bercy. Lis\xc3\xa4ksi sinne on perustettu laaja puistoalue, Parc de Bercy.\n_START_SECTION_\nBercy ennen vuotta 1860\n_START_PARAGRAPH_\nBercyss\xc3\xa4 ovat Pariisin nykyisen alueen kaikkein vanhimmat s\xc3\xa4ilyneet j\xc3\xa4ljet muinaisesta ihmisasutuksesta. Siell\xc3\xa4 tehdyiss\xc3\xa4 kaivauksissa on l\xc3\xb6ydetty j\xc3\xa4\xc3\xa4nn\xc3\xb6ksi\xc3\xa4 Chass\xc3\xa9enin kulttuurin aikaisesta kyl\xc3\xa4st\xc3\xa4 (noin 4000\xe2\x80\x933800 eKr.).  Kyl\xc3\xa4 sijaitsi Seinen silloisen haaran vasemmalla rannalla, ja sielt\xc3\xa4 on tehty poikkeuksellisia arkeologisia l\xc3\xb6yt\xc3\xb6j\xc3\xa4: puisia ruuhia, jousia ja nuolia sek\xc3\xa4 luusta ja kivest\xc3\xa4 tehtyj\xc3\xa4 ty\xc3\xb6kaluja._NEWLINE_Historiallisissa l\xc3\xa4hteiss\xc3\xa4 Bercy mainitaan ensimm\xc3\xa4isen kerran Ludvig VI Paksun hallitsijakaudella (1108\xe2\x80\x931137). Nimi esiintyi toisinaan my\xc3\xb6s kirjoitettuna Berzilz, mist\xc3\xa4 on p\xc3\xa4\xc3\xa4telty sen johtuvan muinaisranskan sanasta bercil, joka tarkoittaa lampolaa. "Percin" linna esiintyy Truschet\'n ja Hoyaun noin vuonna 1550 laatimassa Pariisin kartassa._NEWLINE_Bercy kuului aikoinaan Yerresin kartanon maihin, jotka omisti Montmorencyn suku. Sen osti 1400-luvun lopulla Antoine Robert, kuninkaan notaari ja sihteeri. My\xc3\xb6hemmin se siirtyi Malon-suvulle. Kartanon alue laajeni 1600-luvulla, kun siihen liitettiin naapurialueita: vuonna 1605 Charentonin kauppalan alueet, vuonna 1624 Grange aux Merciers\'n kartanon maat, jotka my\xc3\xb6hemmin tunnettiin nimell\xc3\xa4 Petit-Bercy, sek\xc3\xa4 Conflansin tilan maat vuonna 1643._NEWLINE_Henri de Malon sulki alueen vuonna 1658 ja purki kartanon vanhan linnoitetun p\xc3\xa4\xc3\xa4rakennuksen ja rakensi kukkulan huipulle klassistyylisen linnan. Sen sai suunnitellakseen Louis Le Vau. Linnan rakensi valmiiksi Jacques de La Gu\xc3\xa9pi\xc3\xa8re vuonna 1712. Samoihin aikoihin aatelisto ja porvaristo alkoi rakentaa Seinen varrelle huviloita kuten P\xc3\xa2t\xc3\xa9-Paris ja H\xc3\xb4tel de la Rap\xc3\xa9e._NEWLINE_Bercy kuului Saint-Paulin seurakuntaan. Vuonna 1677 Congregatio Patrum Doctrinae Christianae hankki alueen Bercyst\xc3\xa4. Vuodesta 1712 l\xc3\xa4htien Bercy kuului tuolloin perustettuun Sainte-Margueriten seurakuntaan. Vasta vuonna 1791 se muodostettiin omaksi seurakunnakseen. Kun Ranskaan samoihin aikoihin perustettiin kunnallishallinto, Bercyst\xc3\xa4 tuli my\xc3\xb6s oma kuntansa._NEWLINE_Bercyn maa-alueet siirtyiv\xc3\xa4t vuonna 1808 Nicola\xc3\xafn suvulle. Pian he joutuivat kuitenkin luovuttamaan siit\xc3\xa4 alueita ensin viinivarastoja ja my\xc3\xb6hemmin my\xc3\xb6s Gare de Lyoniin johtavaa rautatiet\xc3\xa4 varten._NEWLINE_Tullimaksujen (octroi) v\xc3\xa4ltt\xc3\xa4miseksi viinivarastot rakennettiin 1800-luvulla Pariisia tuolloin ymp\xc3\xa4r\xc3\xb6ineen tullimuurin (mur des Fermiers g\xc3\xa9neraus) ulkopuolelle. P\xc3\xa4\xc3\xa4kaupunkiin tarkoitetut viinitynnyrit kuljetettiin sis\xc3\xa4maasta Seine\xc3\xa4 pitkin jokilaivoilla Rap\xc3\xa9elle ja varastoitiin Bercyss\xc3\xa4 sijainneisiin makasiineihin. Ranskan silloinen valtiovarainministeri Joseph-Dominique Louis osti makasiinit vuonna 1810 ja kunnostutti ne vuonna 1825._NEWLINE_Vuonna 1823 alueelle rakennettiin uusi kirkko, \xc3\x89glise Notre-Dame-de-la-Nativit\xc3\xa9 de Bercy._NEWLINE_1840-luvun alussa muutaman kilometrin p\xc3\xa4\xc3\xa4h\xc3\xa4n Pariisin silloisten rajojen ulkopuolelle rakennettiin uusi puolustusmuuri, Enceinte de Thiers. Se jakoi Bercyn kunnan silloisen alueen kahtia.\n_START_SECTION_\nPariisin alueliitos 1860\n_START_PARAGRAPH_\nKes\xc3\xa4kuussa 1859 annetulla lailla Pariisiin liitettiin kaikki Thiersin puolustusmuurin sis\xc3\xa4puoliset alueet. T\xc3\xa4ll\xc3\xb6in my\xc3\xb6s Bercyn kunta lakkautettiin. Muurin sis\xc3\xa4puolinen alue liitettiin Pariisin 12. arrondissementtiin, ulkopuolella oleva osa Charentonin kuntaan._NEWLINE_Pariisin 12. arrondissementti k\xc3\xa4sitt\xc3\xa4\xc3\xa4 Bercyn ja Saint-Mand\xc3\xa9n kunnista Pariisiin vuonna 1860 liitetyt alueet sek\xc3\xa4 Pariisiin jo ennest\xc3\xa4\xc3\xa4n kuuluneen Quinze-Vingtsin kaupunginosan. Liitoksen yhteydess\xc3\xa4 se jaettiin nelj\xc3\xa4\xc3\xa4n kaupunginosaan (quartier): Bel-Air, Picpus, Bercy ja Quinze-vingts. Nykyiseen Bercyn kaupunginosaan kuuluu my\xc3\xb6s pieni Pariisiin jo ennen vuotta 1860 kuulunut alue, sill\xc3\xa4 Pariisin kaakkoisrajana oli tuolloin Boulevard de Bercy, mutta alueliitoksen yhteydess\xc3\xa4 Bercyn ja Quinze-Vingtsin rajaksi m\xc3\xa4\xc3\xa4r\xc3\xa4ttiin Rue Villiot.\n_START_SECTION_\nBercy Pariisin kaupunginosana\n_START_PARAGRAPH_\nBercyn kartanon maista lohkaistiin tilus toisensa j\xc3\xa4lkeen. Jo ennen alueliitosta sen poikki oli rakennettu Pariisista Lyoniin johtava rautatie. Osa kartanon maista liitettiin my\xc3\xb6s Bois de Vincennesiin, ja osa luovutettiin viinivarastoalueen laajentamiseksi Eug\xc3\xa8ne Viollet-le-Ducin suunnitelman mukaisesti. Viini\xc3\xa4 tuotiin Keski-Ranskasta jokilaivoilla Pariisiin Bercyn alueelle 1900-luvun puoliv\xc3\xa4liin saakka._NEWLINE_Enimm\xc3\xa4t viinivarastot j\xc3\xa4iv\xc3\xa4t tyhjilleen 1900-luvun puolenv\xc3\xa4lin aikoihin, ja monet niist\xc3\xa4 purettiin. Vuonna 1979 alueelle vahvistettiin uusi asemakaava, jonka mukaisesti alue rakennettiin suurelta osin uudestaan. Urheiluareena Palais Omnisports de Paris-Bercy (nykyinen AccorHotels Arena) valmistui vuonna 1984 mutta suuri osa alueesta on j\xc3\xa4tetty puistoksi.  Ova vanhoista makasiineista on kuitenkin yh\xc3\xa4 j\xc3\xa4ljell\xc3\xa4, ja alueen historiaan viittaa sinne perustetun metroaseman nimikin: Cour Saint-\xc3\x89milion, joka johtuu viinialueena tunnetusta Saint-\xc3\x89milionin kunnasta.'